Audi TT kan vende tilbage – som elektrisk sportsvogn

Fans af Audis legendariske TT-model kan måske begynde at glæde sig igen. Det ikoniske coupé-design, der første gang så dagens lys i slutningen af 1990’erne, står nemlig til at få nyt liv i en helt elektrisk udgave.

Audis topchef, Gernot Döllner, har over for Auto Express antydet, at mærket overvejer at bringe Audi TT-navnet tilbage i en fremtidssikret, elektrisk version:

“Jeg mener bestemt, at Audi bør have en sportsvogn. Det er en del af vores DNA, og vi skal finde den rette måde og det rigtige tidspunkt at integrere den i vores portefølje.”

Audi TT udgik officielt af produktion i 2023, men nu tyder meget altså på, at bilen genopstår som en del af Audis større elektriske strategi. Selvom virksomheden netop har præsenteret udfordrende regnskaber for 2024, ser Döllner tydeligt et marked for elektriske sportsvogne på længere sigt.

Skal bygges på 800 volt-teknologi

Et vigtigt led i planerne bliver Volkswagens kommende SSP-platform, der også vil danne fundamentet for næste generation af Skoda Octavia og Volkswagen Golf. Med en kraftfuld 800-volts arkitektur forventes hurtig opladning og en rækkevidde på et godt stykke over 600 kilometer. En elektrisk Audi TT ville dermed både kunne bruges som hverdagsbil og til længere ture – præcis som Audi ønsker det.

Derudover har Audi ansat en ny chefdesigner, Massimo Frascella, der tidligere har slået sine folder hos Jaguar Land Rover. Frascella står bag Range Rovers minimalistiske design, og det forventes, at han vil trække inspiration fra den originale Audi TT-model, når han udformer den nye elektriske coupé. Det betyder sandsynligvis et bredere, mere sportsligt look kombineret med moderne detaljer som digitale sidespejle, skjulte dørhåndtag og en strømlinet silhuet.

Ifølge Auto Express ventes den første smagsprøve på den elektriske Audi TT at blive afsløret i form af en konceptbil på bilmessen IAA i München til september. En endelig produktionsmodel vil dog næppe se dagens lys før tidligst i 2027.

Audi TT kan vende tilbage – som elektrisk sportsvogn