Fra TT til Concept C – Audi viser elektrisk to-sæders drøm

Audi har gjort det, mange fans kun har turdet drømme om: Genskabt ånden fra den ikoniske TT – men denne gang på strøm. På biludstillingen IAA i München ruller mærket nemlig Audi Concept C ind på scenen, en to-sæders elektrisk sportsvogn, der ligner en direkte arvtager til TT’ens kultstatus.

Audi kalder den selv et designmanifest. Men for alle os, der savner en kompakt sportsvogn med fire ringe på næsen, føles det snarere som en kærlighedserklæring. Concept C er lav, bred og præcist skåret – og har en elektrisk hardtop, som for første gang gør det muligt at køre cabriolet i en Audi på strøm.

Det er første model under ledelse af Audis nye designchef Massimo Frascella, som beskriver filosofien som “radikal enkelhed”. Og det ses: Alt unødvendigt er barberet væk. Forenden er domineret af en ny, lodret Singleframe-grill og en lyssignatur med fire vandrette streger, som fremover bliver Audi-DNA på både for- og baglygter.

Mere end et koncept

Indvendigt går Audi imod trenden med alt for mange touchskærme. Her er der rigtige knapper i anodiseret aluminium, med det velkendte “Audi-klik”, der næsten er blevet et brand i sig selv. Naturmaterialer og klare geometriske linjer skaber en cockpitfølelse, hvor føreren igen er i centrum.

Audi siger selv, at Concept C er en forsmag på en produktionsmodel. Det betyder, at vi sandsynligvis kan se frem til en elektrisk sportsvogn i TT-format i de kommende år – og måske endda en ny klassiker til elbilæraen.

Foruden denne bil bekræfter Audi, at en billigere elbil til indstigningssegmentet er på vej i 2026, og at Audi Sport arbejder på rendyrkede performance-modeller. Med andre ord: De fire ringe er i fuld gang med at tegne en elektrisk fremtid, hvor der også er plads til køreglæde.

Spørgsmålet er nu: Bliver Concept C den elektriske TT, vi alle har ventet på?

Fra TT til Concept C – Audi viser elektrisk to-sæders drøm