Elektrisk arvtager til Audi TT vises frem til september

Audi er klar til at spille på følelserne – og accelerere sin elbilssatsning – med en ny sportsvogn, der internt går under navnet Audi TT 2.0. Modellen, som ventes at lande på markedet inden for to år, får officiel verdenspremiere som koncept på biludstillingen IAA Mobility i München til september.

Den nye elbil bliver ifølge Audis topchef Gernot Döllner en vigtig identitetsbygger i mærkets fremtidige modelprogram. TT-navnet vækker minder om en designklassiker, der var et mere tilgængeligt alternativ til R8, men denne gang får den elektriske muskler – og skal styrke Audis position i kampen mod Mercedes og BMW.

“Det er en sportsvogn med høj emotionel ladning. Ikke en Audi TT, ikke en R8 – men noget midt imellem,” siger Döllner til tyske Bild.

Selvom Audi endnu ikke har løftet sløret for de tekniske detaljer, forventes TT 2.0 at blive bygget på PPE-platformen – den samme som blandt andet bruges i Q6 e-tron – og at dele teknologi med den kommende elektriske Porsche 718. Det betyder, at man kan forvente et lavt tyngdepunkt, hurtig acceleration og køreegenskaber skabt til snoede bjergveje lige så meget som motorveje.

For Döllner handler projektet ikke om at jagte banerekorder, men om at genopfinde sportsvognsoplevelsen i en elektrisk tidsalder.

“Den er Ikke til racerbanen – men til at krydse Alperne og have det sjovt på landevejen. Du tager en kaffepause, bilen lader op – og alt er perfekt,” siger Döllner.

Hvis Audi holder tidsplanen, bliver TT 2.0 ikke bare et nostalgisk nik til fortiden – men også et signal om, at mærket vil være i front, når fremtidens sportsvogne suser lydløst forbi.

Elektrisk arvtager til Audi TT vises frem til september