Audi sender Concept C ud på vejene

Audi har fået grønt lys til, at deres nye designikon, Concept C, må køre på offentlig vej. Dermed er den futuristiske el-sportsvogn ikke længere bare et showpiece – men et rullende glimt af Audis fremtid.

Den blev vist første gang i Milano og siden på IAA i München, men nu får udvalgte journalister lov at sætte sig bag rattet. Og ifølge Audi markerer det ikke bare et nyt kapitel i mærkets designhistorie – det er begyndelsen på en helt ny æra for mærkets elbiler.

Et kig ind i fremtiden

Concept C er skabt som en forløber for en kommende produktionsmodel: en elegant, fuldelektrisk sportsvogn, der kombinerer friheden fra en roadster med coupéens elegance. Audi lover, at produktionsudgaven vil fastholde den samme balance mellem dynamik, følelser og teknologi.

Bilen bygger på en ny designfilosofi, der handler om klarhed, følelsesmæssig appel, teknisk præcision og intelligent design – fire nøgleord, som ifølge Audi skal definere alle kommende modeller.

Indretning med følelser

Indvendigt er Concept C en sanseoplevelse mere end en teknologisk showcase. Kabinen er bygget op omkring håndplukkede materialer og varme farver, som skal give en taktil og visuel ro.
Teknologien er der – men skjult. En foldbar 10,4-tommer skærm forbliver ude af syne, indtil den aktiveres, og de fysiske knapper er udformet med det klassiske “Audi-klik”, der oser af mekanisk kvalitet Som Audi selv siger: Digitale elementer er altid tæt på, men aldrig dominerende.

Audi TT og Concept C (foto: Audi).

Med Concept C peger Audi direkte tilbage på sin egen historie. Fra TT’ens formsprog til R8’ens køreglæde og RS 6’ens kompromisløse kraft, trækker den elektriske konceptbil tråde til fortidens ikoner – men oversætter dem til en ny tid med eldrift og digital minimalisme.

Concept C er dermed mere end et koncept. Det er en erklæring om, hvordan Audi vil genopfinde følelsen af at køre – i stilhed.

Audi sender Concept C ud på vejene